google/wiki40b huggingface dataset:
Saxobeats

רקע והפקה

את האלבום כתבו והפיקו מרסל פרודן ואנדריי נמירסקי, בין השנים 2009-11. השניים גילו את סטאן בבר קריוקי בין אותם שנים, ולאחר מכן חתמה סטאן על חוזה של הוצאת אלבום אולפן אחד.
תאריך יציאתו המקורי של האלבום הוא ב-29 באוגוסט 2011, אך בשל הצלחתו הרבה הוחלט כי האלבום יצא מחדש בבריטניה, יפן, ומדינות נוספות ב-2012.

הצלחה

עם יציאתו נכנס האלבום אל המקום ה-15 ביפן, ועל פי איגוד תעשיית המוזיקה של יפן (RIAJ), מכירותיו במדינה עומדות על כ-68,000 עותקים. כדי לקדם את האלבום, הופיעה סטאן באולמות קונצרטים רבים, והוציאה מתוכו ארבעה סינגלים. "Lollipop (Param Pam Pam)", יצא כשיר ללא אלבום כבר ב-16 בדצמבר 2009, אך מאוחר יותר הוחלט שהוא יהיה הסינגל הראשון מתוכו. לאחר מכן יצא "Mr. Saxobeat", שזכה להצלחה עולמית ומכר למעלה מ-10 מיליון עותקים, והפך את סטאן לאחד מן האמנים הבודדים שעשו זאת. 
בסמוך להוצאת שני הסינגלים הראשונים מן האלבום, הוציאה סטאן שני סינגלים נוספים, "Get Back (ASAP)", ו-"1.000.000". שניהם זכו להצלחה פושרת בעולם, והיו הסינגלים הסוגרים מתוך האלבום.
אלכסנדרה מריה לרה

ילדותה ונעוריה

לרה נולדה בעיר בוקרשט שברומניה, לאביה, ולנטין פלטרנו (Valentin Plătăreanu), במאי ושחקן רומני, ולאמה דונה, עקרת בית.
בשנת 1983 בהיותה בגיל 4 עברה משפחתה לגרמניה המערבית, תוך שהם נמלטים משלטונו הנוקשה של הרודן ניקולאה צ'אושסקו ששלט ברומניה הקומוניסטית של אותה תקופה. על אף שמשפחתה התכוונה בתחילה להגר לקנדה, התיישבו למשך זמן מה בעיר פרייבורג לפני שעברו לברלין באופן קבוע.
בשנת 1997 לאחר שסיימה את לימודיה ב"גימנסיית פרנצסיסצ'ס" שבברלין, עברה לרה ללימודי משחק עד שנת 2000 אצל אביה, שהיה מייסד ה"תאטרוורקשטט שרלוטנבורג".

קריירת משחק

כבר בגיל 16 שיחקה לרה בכמה תפקידים בסדרות טלוויזיה שונות, ומאז פרחה קריירת המשחק שלה והיא נעשתה שחקנית קולנוע מוערכת.
תפקידה הידוע ביותר היה בסרט "הנפילה" משנת 2004, בו שיחקה את טראודל יונגה, שהייתה מזכירתו האישית של מנהיג גרמניה הנאצית אדולף היטלר.
לאחר משחקה המשכנע ב"הנפילה", קיבלה לרה מכתב מהבמאי פרנסיס פורד קופולה, שהעניק לה בשנת 2007 תפקיד ראשי בסרטו "נעורים ללא נעורים".
בשנת 2007 שיחקה לרה בתפקיד עיתונאית בסרט "שליטה", אודות קורות חייו של איאן קרטיס, סולן להקת ג'וי דיוויז'ן.
בשנת 2008 שימשה לרה כחלק מחבר המושבעים בפסטיבל הקולנוע בקאן.
תפקיד מוביל נוסף קיבלה בשנת 2008 בסרט "אבק הזמן" של הבמאי היווני תיאו אנגלופולוס, בכיכובם של השחקנית אירנה ז'אקוב והשחקן ברונו גנץ.
עוד בשנת 2008 שיחקה לרה בסרט נער קריאה.
ב-2013 שיחקה בסרט "Rush" בתפקיד אשתו של נהג המרוצים ניקי לאודה (השחקן דניאל בריהל).
ב-2017 השתתפה בסרט "הסערה".

חייה האישיים

בשנת 2007 עת שיחקה בסרט "שליטה", הכירה לרה את בעלה לעתיד השחקן זמר האנגלי ממוצא יהודי סם ריילי, לאחר כשנתיים נישאו בשנת 2009.
המהירים והמתים

עלילה

עלילת הסרט מספרת אודות קרב אקדחים הנערך על ידי ג'ון הרוד (ג'ין הקמן), רוצח ששולט ביד רמה ובזרוע נטויה בעיירה קטנה בשם רדמפטשן באריזונה. הרוד מממן תחרות שמטרתה לחסל את כל היריבים בדו-קרב הנעשה בסגנון המערב הפרוע בירי באקדחים.
התחרות מושכת מגוון רחב של דמויות, ביניהן פושעים, הרפתקנים, בחור צעיר שטוען שהוא בנו של הרוד (לאונרדו די קפריו), אשה מסתורית שמטרתה היא הריגתו של הרוד (שרון סטון) ודמויות נוספות.
בהמשך העלילה מתברר שהאשה המסתורית, המגולמת על המסך על ידי סטון, מונעת על ידי שנאה עזה כלפי הרוד. האשה רוצה לנקום בהרוד על כך שבהיותה ילדה קטנה שיכנע אותה הרוד בעזרת תכסיסים להרוג בטעות את אביה, שהיה מרשל העיירה. גיבור נוסף הוא פושע לשעבר שהפך למיסיונר בשם קורט (ראסל קרואו). בעדידו של הרוד עובר קורט סדרת התעללויות פומביות ומאלץ אותו להשתמש באקדח פעם נוספת. קורט כורת ברית עם האשה המסתורית במטרה להרוג את הרוד ולגאול את העיירה מאימתו.
אליסה ויילרשטיין

חייה

אליסה ויילרשטיין היא בתם של הכנר דונלד ויילרשטיין, כנר ומייסד רביעיית קליבלנד, ושל הפסנתרנית ויויאן הורניק ויילרשטיין, אחיה הצעיר, ג'ושוע, גם הוא כנר ומנצח.
החלה לנגן בצ'לו בגיל ארבע.

חיים פרטיים

ויילרשטיין סובלת מסוכרת נעורים מגיל 9 ופעלה בגיוס תרומות למען הקרן למחקר של סוכרת הנעורים.
הייתה בת זוגו של הכנר מתן גבעול, שהתאבד בשנת 2011.
קתי טייסון

ביוגרפיה

בת לאם אנגלייה ולאב  טרינידדי, נולדה בשכונת קינגסטון שעל התמזה שברובע המלכותי קינגסטון שעל התמזה, לונדון.
טייסון היא אחייניתה של השחקנית הבריטית מועמדת פרס האוסקר סיסלי טייסון.
גדלה בליברפול ונשרה מלימודיה בגיל 17, במטרה ללמוד משחק ב"תיאטרון כל אחד" שבשכונת הופ בעיר.
משם התקדמה לחברת התיאטרון הלאומית "שייקספיר המלכותית".
טייסון התגלתה לראשונה לקולנוע הבריטי בשנת 1986 בדרמה "מונה ליזה" בתפקיד נערת הליווי השחורה סימון לצידו של בוב הוסקינס.
על הופעת הבכורה קיבלה טייסון מועמדויות לפרס גלובוס הזהב ולפרס באפט"א לתפקיד המשנה הטוב ביותר.
לאחר מכן שיחקה טייסון בסרט האימה של וס קרייבן "הסרפנט והקשת" בתפקיד הרופאה ההאיטית מריאל דאצ'אמפ ובדרמה הבריטית המוערכת "כומר" בתפקיד מריה קאריגן, בעלת הבית המנהלת יחסי מין עם האב מת'יו תומאס (טום וילקינסון).
באמצע שנות ה-90 השתתפה בסדרה הבריטית "Band of Gold" וב-2001 בסרט "הזקן שקרא סיפורי אהבה".
לטייסון ילד אחת מהשחקן והקומיקאי קרייג צ'ארלס לו הייתה נשואה במשך חמש שנים.
פרנק CFA

פרנק CFA (צרפתית: CFA,‏ "céfa", או franc) הוא ההילך החוקי ב-12 מדינות באפריקה אשר היו בעברן מושבות צרפתיות וכן בגינאה ביסאו (מושבה פורטוגזית לשעבר) ובגינאה המשוונית (מושבה ספרדית לשעבר). שמותיו המקוצרים של המטבע על פי תקן ISO 4217 הם: XAF לפרנק CFA מרכז אפריקני ו-XOF לפרנק CFA מערב אפריקני.
לפרנק CFA שער חליפין קבוע ביחס לאירו: 100 פרנק CFA שווים ל-0.152449 אירו. (שוויו של פרנק צרפתי אחד בעת המעבר ליורו)
אף על פי שפרנק מרכז אפריקני CFA ופרנק מערב אפריקני CFA הם בעלי ערך זהה כלפי מטבעות אחרים, מדינות שבהן אחד משני מטבעות אלה אינן מכבדות את המטבע האחר.

שם המטבע

בין השנים 1945-1958 משמעות ראשי התיבות CFA היו "המושבות הצרפתיות באפריקה" (צרפתית: Colonies françaises d'Afrique). מעת היווסדה של הרפובליקה החמישית בצרפת, בשנת 1958, ועד להכרזת עצמאותן של המושבות השונות, החל משנות ה-60 שונתה משמעות שם המטבע והוא נקרא: "הקהילה הצרפתית של אפריקה" (צרפתית: Communauté française d'Afrique). מאז שהוכרזה עצמאותן של המושבות משמעות ראשי תיבות שמו של המטבע שונה במדינות מערב אפריקה מזו שבמדינות מרכז אפריקה.

יצירת המטבע

פרנק CFA נוצר ב-26 בדצמבר 1945 לצד פרנק CFP, שהוא המטבע שהוכנס לשימוש במחוזות צרפת מעבר לים. הסיבה להיווצרות המטבע הייתה חולשתו של הפרנק הצרפתי מיד עם תום מלחמת העולם השנייה. כאשר צרפת אישררה את הסכם ברטון וודס בחודש דצמבר 1945, חל פיחות בפרנק הצרפתי וזאת כדי לקבוע שער חליפין קבוע בינו לבין הדולר האמריקני. הנהגת מטבעות חדשים במושבות הצרפתיות באה כדי למנוע מהן את הפיחות החד בערך הפרנק הצרפתי. רנה פלבן, שר האוצר הצרפתי באותה עת, צוטט כאומר: "במחווה של נדיבות וחוסר אנוכיות, צרפת האירופאית (France métropolitaine) מבקשת שלא להטיל על בנותיה את תוצאות עונייה, [על כן] היא קובעת שער חליפין שונה למטבעותיהן."

מוסדות

למעשה קיימים שני מטבעות נפרדים המכונים "פרנק CFA": פרנק CFA מערב אפריקני (סימן ISO 4217 הוא XOF) ופרנק CFA מרכז אפריקני (XAF). לשני המטבעות שער חליפין זהה ביחס לאירו וערכם של שני המטבעות מובטח על ידי משרד האוצר הצרפתי (צרפתית: Trésor public). אולם לא ניתן להשתמש במטבע המערב אפריקני במדינות מרכז אפריקה ולהפך.
פליוקן

פליוקן (Pliocene) היא תקופה בנאוגן מעידן הקנוזואיקון. משך תקופתה 3.75 מיליוני שנים, מלפני 5.5 מיליוני שנים ועד לפני 2.5 מיליוני שנים.
חוג פשוט

בתורת החוגים, חוג פשוט הוא חוג שאין לו אידיאלים לא טריוויאליים. בהיותם האובייקטים היסודיים בתורת המבנה, נודעת חשיבות רבה להכרת החוגים הפשוטים במחלקות שונות של חוגים. החוגים הפשוטים הקומוטטיביים אינם אלא שדות. החוגים הפשוטים הארטיניים הם, לפי משפט ודרברן-ארטין, אלגברות מטריצות מעל חוגים עם חילוק. המבנה של חוגים פשוטים נתריים מסובך למדי, וידועות שם כמה וכמה דוגמאות פתולוגיות.
המרכז של חוג פשוט הוא תמיד שדה, ולכן אפשר לראות את החוג כאלגברה מעל המרכז של עצמו. כל אלגברה מעל שדה אפשר לשכן באלגברה פשוטה (Bokut). 
תפקידם של החוגים הפשוטים בתורת החוגים אינו חד-משמעי כזה של החבורות הפשוטות בתורת החבורות: האחרונות משמשות דרך סדרות ההרכב אבני יסוד שאפשר לבנות מהן את כל החבורות הסופיות (וגם חבורות רבות אחרות). בתורת החוגים, למרות שלכל חוג (עם יחידה) יש מנות פשוטות, ולמרות קיומו של רדיקל בראון-מקוי המודד עד כמה המנות האלה רחוקות מלתאר את החוג כולו, הפירוק של חוג למרכיבים פשוטים - במידה שהוא אפשרי - נעשה דווקא דרך מודולים פשוטים.

הרחבות אורה

לכל חוג פשוט R ממאפיין 0, אם  היא גזירה (כלומר, פונקציה ליניארית המקיימת את כלל לייבניץ ; ראו אלגברה דיפרנציאלית) שאינה פנימית (כלומר, היא אינה מהצורה  עבור t קבוע), אז הרחבת אור  (הכוללת את הפולינומים מעל R, עם כלל הכפל ) היא חוג פשוט (עמיצור). חזרה איטרטיבית על בניה זו מביאה (כאשר F שדה ממאפיין 0) לאלגברת וייל , שבה כל  וכל  מתחלפים זה עם זה, למעט . זוהי דוגמה ידועה לאלגברה פשוטה נותרית.

חוגים רדיקליים

ההגדרה לחוג פשוט אינה מבטיחה, א-פריורי, את קיומו של אבר יחידה (לדוגמה, החוג של אנדומורפיזמים בעלי תמונה סוף ממדית על מרחב וקטורי אינסוף ממדי) ומכאן שניתן לתהות האם קיימים חוגים פשוטים במחלקות של חוגים ללא יחידה - כמו חוגים השווים לרדיקל ג'ייקובסון של עצמם או חוגים ניליים (כפי ששאלו לויצקי, ג'ייקובסון, קפלנסקי ואחרים).
בשנת 1961 נמצאה דוגמה לחוג פשוט השווה לרדיקל ג'ייקובסון של עצמו (Sasiada), ובשנת 2002 נמצאה דוגמה לחוג פשוט ונילי (Smoktunowicz).

אלגברות לי וז'ורדן הנלוות לאלגברה

לכל חוג אסוציאטיבי R נלווים חוג לי  וחוג ז'ורדן  הבנויים על אותם איברים ואותה פעולת חיבור, עם הכפל  במקרה הראשון ו- במקרה השני. באופן טיפוסי לאחרונים יש "יותר" אידיאלים מאשר ל-R, משום שהפעולה שלהם סימטרית יותר. אם R חוג פשוט ממאפיין שאינו 2, אז  הוא חוג ז'ורדן פשוט, וכל אידיאל של חוג לי  מוכל במרכז של R או מכיל את כל הקומוטטורים שלו. חוג המנה  הוא חוג לי פשוט.
ריסטו רייטי

המדיניות כלפי היהודים

רייטי שיתף פעולה עם הנאצים באופן מלא בכל הנושאים הצבאיים. כיוון שהיה בעל הברית היחידי של היטלר שפעל באופן עצמאי, הרי לא הייתה למדיניות הנאצית כלפי היהודים כל השפעה בפינלנד.
ב-1939 היו בפינלנד 1,700 יהודים. במלחמת החורף של פינלנד נגד ברית המועצות באותה השנה שירתו בצבא 260 חיילים יהודים, ומהם 200 חיילים יהודים בחזית.
למערכה ב-1941 של גרמניה נגד ברית המועצות, היו שותפות רומניה ופינלנד. כך יצא שגם במלחמה זו לחמו חיילים יהודים במסגרת הצבא הפיני, כאשר הם לוחמים כתף אל כתף לצד הגרמנים.
מ-1938 החלו פליטים להגיע לפינלנד. למדינה הגיעו 500 יהודים רובם מגרמניה ופולין. 150 פליטים מהם נשארו בפינלנד. הממשל הפיני מצידו לא הגיש להם כל עזרה והנטל נפל על הקהילה היהודית. ב-1941 השתנה יחסו של הממשל ופליטים אלה הושמו ב"מעצר" ביישובים האוהו ולאמי. אמתלת הממשל הוא הרצון להגן עליהם מפני הגרמנים שהסתובבו אז בפינלנד. לאחר מכן הועברו יהודים אלה למחנות עבודה.
ב-27 באוקטובר 1942 הועברו 9 יהודים לידי הגסטפו באסטוניה יחד עם עוד 20 זרים אחרים.
סוגיה זו עוררה סערה בקרב הממשל הפיני והתנגדות עזה מצד כמה שרים. השר לעניינים חברתיים פאגרהולם איים בהתפטרות, והנשיא ריסטו רייטי נתן את הבטחתו שהפליטים שנשארו בפינלנד לא יגורשו.
דרו פולר

ביוגרפיה

פולר נולד וגדל באתרטון, קליפורניה. יש לו אחות צעירה בשם הילארי. הוא ממוצא רוסי, סקוטי ואנגלי. 
כשהיה בן 12, התגלה פולר על ידי סוכן דוגמנים, לאחר שידיד המשפחה צילם אותו לשער של מגזין "UCLA" (אוניברסיטת קליפורניה בלוס אנג'לס).
פולר החליט לחכות מספר שנים, ולבסוף הוא החל לעסוק בדוגמנות בגיל 16. לאחר זמן קצר הוא הפך להיות דוגמן בית של חברות מפורסמות כמו: "טומי הילפיגר", "פראדה" וקלאב מד. הוא הופיע בפרסומות רבות, ביניהן: J Crew, Subway, טויוטה, ופפסי לצד בריטני ספירס.
ב-2001 הופיע פולר בקליפ של דה קולינג לשיר "Wherever You Will Go", וב-2005, הוא הופיע בקליפ של לינדזי לוהן לשיר "Over".
ב-2002, התפרסם פולר בעקבות השתתפותו בסדרה "מכושפות", בה הוא מגלם את דמותו של כריס האליוול. הוא שיחק בסדרה בעונה השישית והשתתף בכמה פרקי אורח בעונה החמישית השביעית והשמינית. בנוסף הופיע בסדרות: "האו.סי", "כסף שחור" ו"שותפים". ב-2007, החל פולר לשחק בסדרה "נשות קבע".
פולר מתגורר כיום בלוס אנג'לס. בזמנו החופשי, הוא משחק כדורסל, גולש, מטפס על הרים, מנגן בפסנתר ומשחק טניס.
אלימלך אבנר

חייו

אבנר נולד בפלך וילנה שבטריטוריית האימפריה הרוסית בשם אלימלך זליקוביץ', למד ב"חדר" ובישיבה. לארץ ישראל עלה בשנת 1913 והמשיך את לימודיו בגימנסיה העברית "הרצליה". התגייס לצבא האימפריה העות'מאנית ונשלח ללימודים צבאיים בקושטא, במלחמת העולם הראשונה שירת כמפקד פלוגה בקרבות בחזית מקדוניה ובקרבות בחזית עזה. לאחר תבוסת הטורקים נהיה לפועל חקלאי. ב-1918 התגייס לגדודים העבריים, שירת בגדוד הראשון ליהודה במשך שנתיים והשתחרר בדרגת סרג'נט. היה חבר בקבוצת באר טוביה, עבד בחוות הניסיונות החקלאית בסמוך לכפר הנוער בן שמן, והיה חבר בקבוצת גבע. ב-1928 נטל חלק בהתיישבות ברמתיים כחלק מ"קבוצת האוטהקר". בהמשך עבר להתגורר בתל אביב. 
בעקבות פרעות תרפ"א (1921) הזמינו אליהו גולומב לעמוד בראש ועדה שתגבש את קווי ההדרכה והארגון של ההגנה, בוועדה שכונתה "ועידת קצינים וסמלים" והתכנסה בעין גנים היו חברים יוצאי הגדודים העבריים, צבאות האימפריה העות'מאנית, האימפריה האוסטרו-הונגרית והקיסרות הגרמנית, לאחר בחינה של שיטות אימון והפעלת כלי נשק הוחלט לאמץ את תורת הקרב וההדרכה הבריטית. ועד הצירים גייס מימון לייסוד קורס הדרכה ראשון למפקדי הארגון ואבנר מונה למדריך הראשי. לימודי הקורס החלו בבניין גימנסיית הרצליה ואימונים נערכו בחולות תל אביב, קבוצת החניכים מנתה 30 בחורים ו-3 בחורות. בהמשך הועברו הלימודים לכפר גלעדי בו זכו החניכים לכינוי המזלזל "קומדיאנצ'יקים" שניתן להם על ידי ותיקי השומר. אבנר היה אחראי גם לקורס השני של מפקדי ההגנה שהתקיים ב-1925, הקורס התקיים על הר הכרמל וכונה "איטליה" משום שהחניכים נדרשו להשיב כי נסעו לאיטליה במידה וישאלו לפשר העדרם. לאחר מכן פיקד על קורסים שונים כולל קורס מפקדי המחלקות שהתקיים ב-1935 בגבת. 
באוגוסט 1931 קיבל את המינוי של מפקד ראשי תל אביב בארגון ההגנה תפקיד בו כיהן עד 1941. אבנר ערך מחדש את התוכנית להגנת העיר שהייתה בצמיחה מתמדת, מנתה ומצבת הכוח שמנתה עם כניסתו לתפקיד כ-480 חברים גדלה תוך שנה לכאלף. בעקבות מסקנות ועדת פיל ב-1937, מונה אבנר לעמוד בראש מחלקת התכנון של המפקדה הארצית, על אבנר הוטל לגבש תוכנית להגנה על היישוב היהודי בארץ. התוכנית שכתב, המוכרת בשם תוכנית אבנר, הייתה התוכנית האסטרטגית הראשונה להגנת גבולות מדינה יהודית אפשרית ברמה הארצית. התוכנית נדחתה על ידי המטה הכללי של ארגון ההגנה ונגנזה. בשנים 1941 עד 1944 שימש מפקד אזור גליל דרום ואחר כך הועבר למטה הכללי של ההגנה. 
בשנת 1944 החל לעבוד בעיריית תל אביב כמנהל מחלקת השיכון העירוני, במסגרת תפקידו יזם את הקמת שכונת יד אליהו עבור משוחררי הצבא הבריטי. 
באוגוסט 1948 נקרא על ידי דוד בן-גוריון לעמוד בראש הממשל הצבאי כמחלקה במשרד הביטחון. אבנר מונה לדרגת אלוף ולחבר המטה הכללי של צה"ל ונדרש לארגן את הממשל בכל הערים והכפרים שנכבשו, להקים את הכוח המזוין שייקים בהם את הביטחון, השמירה על הסדר והבטחת השירותים. 
אבנר היה נשוי בפעם השנייה ואב לשני ילדים. נפטר בפברואר 1957 ונקבר בבית הקברות נחלת יצחק. על שמו קרויים יד אבנר (שבו שוכן כיום החוג לגאוגרפיה ולסביבת האדם של אוניברסיטת תל אביב) ורחוב זליג בשכונת אפקה בתל אביב. בנו, אלוף-משנה מרדכי נדיבי, נהרג בעלותו על מוקש ב-1971 בעת שירותו הצבאי.
אליהו שלמה ליס

ביוגרפיה

נולד בפלך סיניצ׳ה שברוסיה הלבנה, לרב ניסן וביילה ליס. אבותיו השתייכו למשפחת פרידמן, שם משפחה אשר בנסיבות הזמן הוסב לליס. היה מכונה לעיתים שלמה 'סיניצר', ע"ש מקום לידתו.
בבחרותו למד בסלוצק בישיבתו של רבי איסר זלמן מלצר ולאחר מכן למד בישיבת קלצק אצל הרב אהרן קוטלר. בשתי ישיבות אלו למד בחברותא עם הרב אלעזר מנחם מן שך.
בשנת תרפ"ה עלה לארץ ישראל ולמד בישיבת כנסת ישראל בחברון, עד לחורבן הישיבה והיישוב היהודי במאורעות תרפ"ט, מהם ניצל עם כמה מחבריו לאחר שהצליחו להסתתר מפני הפורעים הערבים שפלשו לבית בו שהו.
לאחר מכן שהה לתקופת מה בישיבת מרכז הרב אצל הראי"ה קוק.
בשנת תרצ"ג נשא את אחותו של הרב דוב מאיר רובמן מקים וראש ישיבת תפארת ישראל בחיפה. לאחר נישואיו מונה לר"מ של שיעור ד' בישיבת תפארת ישראל, תפקיד אותו נשא עד לפטירתו. בנוסף מסר שיעורים לתלמידי הקיבוץ בישיבת כנסת חזקיהו.

לאחר מינויו בישיבת תפארת ישראל, הוסמך לרבנות על ידי רבו הרב איסר זלמן מלצר שכתב עליו: 
"הרב הגאון המובהק חריף ובקי, סיני ועקר הרים מעמיק ומחדש בש"ת שלמה ליס שי' (שיחיה) וכו' אשר ידעתי גודל ערכו בתוה"ק (בתורה הקדושה) בחריפות ובקיאות וכו' ומחדש גדול בהעמקה והבנה ישרה, ע"כ (על כן) ידי תכון עמדו לסמכו בסמיכת חכמים יורה יורה ידין ידין"
נפטר בחיפה בי' בניסן התשכ"ג. בהלווייתו השתתפו רבני הקהילה החרדית בחיפה והרב שך ספד לו. נקבר בבית הקברות הישן בחיפה.

ספריו

הותיר מחברות המכילות את חידושיו על התלמוד. חלק מהם - חידושים ב'שיטת בריסק' על סוגיות בפרק "אלו מציאות" במסכת בבא מציעא - יצאו לאור בספר 'גחלי א"ש'.

לקריאה נוספת

מוסף שבת קודש, ארבעים שנה להסתלקותו, גאון מדור עבר, מוסף שבת קודש 34 באתר אוצר החכמה המקוון.
הצוות האווירובטי ברייטלינג

הצוות האווירובטי ברייטלינג (באנגלית: Breitling Jet Team) הוא צוות האווירובטיקה האזרחי הגדול ביותר באירופה. הצוות מטיס שבעה מטוסי אארו L-39 אלבטרוס ובסיסו שוכן בדיז'ון שבצרפת. מאז שנת 2003 הצוות פועל בחסות יצרנית שעוני היד השווייצרית ברייטלינג.
הצוות מבצע מופעים בני 18 - 20 דקות הכוללים טיסה במבנה, חליפות, תמרוני סולו ותמרונים מסונכרנים. הצוות מופיע מדי שנה ברחבי אירופה והמזרח התיכון, וכן במופעים אוויריים ואירועים של חברת ברייטלינג.

היסטוריה

ז'אק בותלי, ראש הצוות, החל להופיע במופעים אוויריים בשנת 1980 במטוס Mudry CAP 10. ב-1982 הוא הצטרף לצוות של שלושה מטוסי Aermacchi SF.260 שטס תחת החסות של חברת מרטיני ורוסי ונקרא "פטרוי מרטיני" (Patrouille Martini, "צוות מרטיני"). סמוך לזמן זה, הקים בותלי בדרואה את חברת אפאצ'י אוויאיישן, במטרה לתת מענה לניהול צוות אווירובטי קבוע במשרה מלאה. הצוות השתמש במשך חמש שנים במטוסי ה-SF 260, עד שבשנת 1988 עבר למטוסי פילאטוס PC-7 מתוצרת שווייץ.
בשנת 1990 נאסר בצרפת פרסום אלכוהול, ולאור כך נסוגה חברת מרטיני ממימון הצוות. הצוות עבר לחסות של חברת Ecco, ובשנת 1997 לחסותה של חברת Adecco, לאחר מיזוגה של Ecco יחד עם חברה נוספת. בשנת 1999 הפסיקה Adecco את מימון הצוות, ובעקבות כך המשיך בותלי יחד עם טייס נוסף בצוות להופיע עד שנת 2001 כצמד בשם "Les Apaches", הנגזר משמה של חברת אפאצ'י אוויאיישן של בותלי.
בשלהי 2001 זכה הצוות לחסות חדשה של חברת Khalifa האלג'יראית, אשר הביאה לרכישתם של מטוסי ה-L-39 אלבטרוס במקום מטוסי הפילאטוס הקודמים. במהלך שנת 2002 התרחב הצוות לכדי ארבעה מטוסים וביצע מעל 40 הופעות באירופה. השותפות עם Khalifa הסתיימה בתחילת 2003, אז נכנסה כמממנת חברת ברייטלינג והצוות אף גדל לכדי שבעה מטוסים, מצב בו נשאר עד היום.
ננה קאגה

תחילת דרכה

קאגה נולדה בניירובי, קניה להורים אוגנדים. היא בת לאומת המוגאנדה, ומן המשפחה השולטת על פי המסורת בשבט, הבגאנדה, ה"במג'בה" (נסיכות). קאגה היא השלישית מבין שישה ילדים. כשנולדה, ההורים שלה היו בגלות בתקופת משטרו של אידי אמין. קאגה גדלה בעיקר באוגנדה, לאחר שמשפחתה חזרה לשם. היא באה ממשפחה אמידה של מהנדסים: בנוסף לאביה וסבה, גם ארבעה מאחיה מהנדסים, וגם היא מהנדסת כימיה. קאגה מתגוררת בקמפלה, אוגנדה עם שלושת ילדיה.

השכלה

קאגה השלימה את החינוך היסודי שלה בקמפלה, ואז למדה בתיכון גאיאזה, אחד מבתי הספר היוקרתיים ביותר לבנות באוגנדה. משם עברה לבית ספר בבריסטול, בממלכה המאוחדת, כדי להשלים את בחינות הבגרות (A-levels) כדי להתקבל לאוניברסיטה. קאגה נרשמה ללימודים באוניברסיטת בירמינגהם, שם השלימה תואר ראשון בהנדסה כימית. במהלך לימודיה, קאגה גם הצטיינה בספורט ובאמנויות. במהלך חופשות הקיץ, היא הייתה חוזרת לאוגנדה ועובדת כמגישה ב- Jam Agenda בערוץ WBS, תוכנית טלוויזיה פופולרית באוגנדה.

הנדסה

כשסיימה קאגה את התואר שלה, היא עברה לפלורידה, ואז לניו מקסיקו, שבארצות הברית. בניו מקסיקו, שם עבדה בחברת תעשיות לגונה, במסגרת חוזים צבאיים.

הוליווד

קאגה החליטה לעשות שינוי בחייה, ולפתח קריירת משחק. היא עברה ללוס אנג'לס, שם מצאה הצלחה מסוימת כפרזנטורית ושחקנית. היא לוהקה במספר סרטים כולל הוא פשוט לא בקטע שלך, "מסע בין כוכבים", ו- CSI: ניו יורק. היא גם שיחקה בהפקות תיאטרון, כולל בתפקיד מרסי במחזה Butterflies of Uganda,מאת דארן דאמס, אשר היה מועמד לפרס NAACP.
קאגה הופיעה במספר קליפים מוזיקליים, ביניהם של פינק, איימי ויינהאוס, סטינג, ולני קרביץ.
היא השתתפה במספר גדול של פרסומות עבור מותגים בינלאומיים, ובזמן שהתגוררה בלוס אנג'לס, קאגה גם הייתה בעליו של חנות וינטאג' בשדרות סנטה מוניקה בשם A Vintage Affair.

באוגנדה

קאגה חזרה לאוגנדה בסוף 2009, והקימה את החברה סוואנה מון הפקות, דרכו יצרה את הסרט באורך מלא The Life, את סדרות הטלוויזיה Beneath The Lies ו-How We See It. החברה עשתה שיתופי פעולה עם בית הספר לקולנוע של קמפלה, וקאגה יסדה את היוזמה You are Limitless ("אין לך מגבלות" - YAL), שמטרתה להניע, להדריך ולעודד אפריקאים, במיוחד את הנוער, להשיג את מלוא הפוטנציאל שלהם. בנוסף, קאגה עובדת גם כמהנדסת נפט באחת מחברות הנפט הגדולות הפועלות באוגנדה.
אינוקנטיוס הרביעי

קורות חייו

הוא נולד בעיר גנואה בתאריך לא ידוע, ככל הנראה במהלך שנת 1195, כבנו של רוזן העיר לבאנה שבמחוז ליגוריה שבאיטליה. הוא למד משפטים והתמחה במשפט קאנוני באוניברסיטת בולוניה ובאוניברסיטת פארמה. שמו כעורך דין מומחה הביא אותו לשירות הכס הקדוש ברומא בשנת 1226, הוא שימש בתפקידי מנהל שונים ובהם מושל נפת אנקונה וזכה לתואר קרדינל דה-פיֶאסקי.
ביום 25 ביוני 1243 לאחר שנה וחצי של דיונים בקרב הקרדינלים במהלכן היה הכס הקדוש ללא מנהיג לקח על עצמו דה-פיֶאסקי את תפקיד האפיפיור תחת השם אינוקנטיוס הרביעי. מצבה של מדינת האפיפיור היה בכי רע ושנים של עימותים בלתי פוסקים עם פרידריך השני, קיסר האימפריה הרומית הקדושה גרמו לאי שקט פוליטי בתוך מדינת האפיפיור שהקרינו על כל איטליה. בשנת 1244 נאלץ האפיפיור לעזוב את רומא ולצאת לגלות בליון שבצרפת. במהלך שלושה ימים בחודש יולי 1245 התנהלה בליון תחת ניהולו של אינוקנטיוס ועידה אקומנית ה-13 במספר שנסבה על השאלה כיצד לפתור את המשבר עם הקיסרות.
בוועידה נכחו מספר מועט של אנשי דת, רובם מצרפת וספרד ולאחר דיונים מקיפים הטילה הוועידה חרם ונידוי על הקיסר ושחררה את כל נתיניו מחובת נאמנות לכתר. עם זאת הוועידה לא הצליחה להכניע את הקיסר ורק מותו בדצמבר 1250 איפשר לאפיפיור לחזור לאיטליה.
אינוקנטיוס הרביעי לא שקט על שמריו עם מות הקיסר ופנה לעימות עם יורשיו במטרה להשמיד את בית שטאופן בו ראה סכנה קיומית למוסד האפיפיורות. פעולתו העיקרית הייתה כנגד מנפרד מלך סיציליה בנו של פרידריך אך בסיכומו של דבר נכשלו כל מאמציו והוא נפטר ביום 7 בדצמבר 1254 בנאפולי לאחר קבלת ידיעה על תבוסת צבאו בקרב נגד הצבא הסיציליאני.
אינוקנטיוס הרביעי יצא בתקיפות כנגד עלילות הדם. הוא קבע כי בעטיה: "היהודים חיים תחת שלטון הנסיכים והאצילים בתנאים הגרועים מאלו שחיו בהם אבותיהם תחת פרעה במצרים". עמדתו הייתה מאז לקו הרשמי של הכנסייה בנושא.
מורשתו העיקרית היא הבולה המתירה שימוש בעינויים על ידי האינקויזיציה על מנת להשיג הודאות מכופרים.
אמת הביאר

היסטורית האתר

בימי בית שני התקין המלך הורדוס מבנים רבים שהצריכו כמות גדולה של מים כמו בריכות נוי ובתי מרחץ. בצירוף גידולה של העיר נוצרה מצוקת מים קשה שניתן למצוא לה סימוכין בגמרא:
ת"ר פעם אחת עלו כל ישראל לירושלים ולא היה מים לשתות, הלך נקדימון בן-גוריון אצל אדון אחד ואמר לו : הלווני שתים עשרה עיינות מים לעולי הרגלים ואני אתן לך שתים עשרה ואם איני נותן לך הריני נותן לך שתים עשרה כיכר כסף וקבע לו זמן. כיוון שהגיע הזמן ולא ירדו גשמים שלח לו, שגר לי מים או מעות ... נכנס נקדימון לבית המקדש כשהוא עצב נתעטף ועמד בתפילה אמר לפניו: רבונו של עולם גלוי וידוע לפניך שלא לכבודי עשיתי ולא לכבוד בית אבא עשיתי אלא לכבודך עשיתי שיהיו מצויים מים לעולי רגלים. מיד נתקשרו השמים בעבים ונתמלאו שתים עשרה עיינות מים
— מסכת תענית, דף י"ט, עמוד ב'
צפון הר חברון נבחר על ידי מתכנני מערכת המים באותה התקופה בשל העובדה שאזור זה גבוה יותר מירושלים והר הבית שהם היעד, הקרבה לירושלים ושמדובר במקור מים שופע כל השנה. שלושת המאפיינים הללו נמצאו בצפון הר חברון והוחלט להביא את המים ממעיינות באזור: מעיין הביאר, מעיינות הערוב וכוזיבה והמעיינות סביב בריכות שלמה.
שלושת המקורות הללו הם מעיינות שכבה ונובעים על גבי שכבות חוואר האטימות למים, על מנת להגביר את הנביעה חצבו נקרות אל בטן הסלע, הנקרות מנקזות את המים מתוך השכבה נושאת המים.
אמת הביאר, בריכות שלמה והאמה התחתונה פעלו בהפסקות מימי בית שני ועד מלחמת ששת הימים. עם השנים עברה המערכת שיפוצים ושכלולים עד שבמאה ה-17 ניסו הטורקים להכניס צינור חרס לאמה התחתונה, הצינור נסתם והאמה הושבתה. בראשית המאה העשרים שוקמו קטעים במערכת. לאחר מבצע שיקום יסודי, הפעילו הבריטים את האמות בשנים 1921-1927. מימי הערוב הוזרמו בצינורות לצומת גוש עציון ונאגרו בשתי בריכות ומשם הובלו באמצעות צינורות לבריכות שלמה. אמת הביאר שופצה ושוקמה, נבנה סכר אגירה גדול באזורה והאמה פעלה כסדרה עד מלחמת ששת הימים. עם איחודה של ירושלים הושבת המפעל עקב קשיים בטיהור המים.

מבנה מערכת המים

החלק הראשון - מאזור המעיינות ועד בריכות שלמה שהם מרכז מערכת המים.
החלק שני - מבריכות שלמה ועד הר הבית וירושלים. 
בחלק הראשון, היו שתי אמות, אמת הביאר ואמת הערוב אשר התפתלה בהרים באורך של כ - 40 ק"מ על-פני הפרש גובה של 40 מטר מנקודת המוצא אל בריכות שלמה (יחס של 1% בשיפוע). אמת הביאר הקצרה יותר מחולקת למנהרה באורך 2.8 ק"מ חצובה בסלע ולאורכה מפוזרים כל 40 מטרים פירים לעזרתם של החופרים ועוד 2 אמות פתוחות ומנהרה שכיום נמצאת מתחת לגבעת הדגן ביישוב אפרת.
בחלק השני יצאה מבריכות שלמה האמה התחתונה שהובילה מים להר הבית. האמה העליונה הובילה מים לעיר העליונה ולארמונות המלך הורדוס. כיום עוד ניתן לראות שרידים מאמות אלה במספר אתרים בירושלים.
את בניית מערכת המים מימנו בשיירי הלשכה שהם הכספים שנותרו ממחצית השקל שנגביתה מכל העם ככתוב במשנה במסכת שקלים פרק ד' "ואמת המים וחומת העיר ומגדלותיה וכל צורכי העיר באין משיירי הלשכה ... ".
ספיקת אמת הביאר על פי דו"ח בריטי משנות ה-30, שסקר את השנים 1931-1926, הייתה – 91,000 מ"ק בשנה וספיקת שיא יומית של 3,000 מ"ק.
ספיקת מעיין הביאר היא קטנה יותר, מכאן שאמת הביאר קולטת מי נגר בדרכה אל בריכות שלמה, בשיעור הגבוה פי שניים מספיקת המעין.